Įrodymai, kad produktas yra kilęs iš geografinės vietovės, yra tokie: — Produkto savybės Šios vietovės paprikoms būdingos dalyje „Produkto aprašymas“ išvardytos konkrečios savybės, kurios šį produktą sieja su jo gamtine aplinka ir auginimo bei gamybos sąlygomis. Vis dėlto vien šių savybių nepakanka norint užtikrinti produkto kilmę, nes tik iš šios vietovės kilę arba labiausiai šį produktą pamėgę vartotojai gali jį atpažinti ir susieti su konkrečia vietove, todėl būtina užtikrinti produkto kilmę. — Kontrolė ir sertifikavimas Produkto kilmė užtikrinama atliekant pagrindinius tikrinimus. Tikrinami šie procesai: 1. Paprikos auginamos gamybos vietovėje esančiuose registruotuose sklypuose ir gaunamos iš leidžiamų veislių. 2. Auginimo registruotuose sklypuose praktika atitinka reguliavimo tarnybos leidžiamą praktiką. 3. Paprikos apdorojamos registruotose įmonėse kontroliuojant tarnybos paskirtiems inspektoriams. 4. Produktas laikomas gamybos vietovėje esančiose įmonėse, kurios atitinka nustatytas sąlygas ir yra iš anksto registruotos. 5. Atliekami produkto fiziniai, cheminiai ir jusliniai tyrimai, užtikrinantys jo kokybę. 6. Tik tos paprikos, kurios per visą procesą sėkmingai perėjo visus patikrinimus, gali būti pakuojamos ir parduodamos užtikrinant jų kilmę, kurią patvirtina reguliavimo tarnybos išduota numeruota kontretiketė. Pakavimo įmonei reguliavimo tarnybos išduotų kontretikečių skaičius priklauso nuo to, kokį kiekį produkto ūkininkas pristatė į įmonę, ir nuo to, kokio dydžio yra pakuotės, kuriose produktas bus parduodamas.

Toliau nurodyti patikrinimai, testai ir kontrolė garantuoja, kad produktas yra iš konkrečios vietovės ir atitinka visus šios specifikacijos reikalavimus. Tam, kad būtų įmanoma atlikti kontrolę, pildomi registrai, kuriuose turi būti registruojami visi su produkto gamyba susiję veiklos vykdytojai. Registrai yra tokie: — sklypų registras, kuriame registruojami visi C dalyje nurodytoje vietovėje esantys sklypai ir ‘Piquillo’ paprikų veislė, iš kurios pagamintam produktui turėtų būti suteikta SKVN, — gamintojų registras, kuriame registruojamos visos C dalyje nurodytoje vietovėje esančios įmonės, kurios perdirba ir (arba) parduoda produktą su SKVN. Šį registrą sudaro dvi dalys: — žemės ūkio asociacijos, — kiti gamintojai. Kontrolės įstaigos vykdomos kontrolės sistema apima: — registruotų sklypų vertinimą vietoje, — gamintojo gamybos sistemos pradinius patikrinimus ir stebėjimą, — gamybos įrenginiuose paimtų pavyzdžių testavimą. Pateikus prašymą registruoti sklypą, kvalifikuotas technikas vietoje atlieka įvertinimą, per kurį vertinama atitiktis reikalavimams, susijusiems su veisle, geografine padėtimi ir auginimo praktika. Prie kontrolės taip pat priskiriamas gamybos stebėjimas sezono metu – tada galimi ir papildomi patikrinimai. Gamybos etape gamintojai privalo įgyvendinti atsekamumu pagrįstą savikontrolės sistemą, kuri parodo atitiktį šios specifikacijos reikalavimams ir užtikrina produkto kokybę ir kilmę. Be to, kontrolės įstaiga turi atlikti patikrinimus (pradinius ir tolesnius stebėsenos), per kuriuos tikrina, ar gamintojas yra pajėgus tiekti SKVN specifikacijas atitinkančius produktus. Šiuo tikslu kontrolės įstaiga turi patikrinti, ar įrenginiai, gamybos procesas ir gamintojo įgyvendinta savikontrolės sistema tinka sertifikuotam produktui gaminti ir parduoti. Be to, siekdama tikrinti produkto kokybę, ši įstaiga per visą „Pimiento del piquillo de Lodosa“ gamybos sezoną atlieka stebėseną imdama pavyzdžius ir tikrindama deklaracijas, kurias privalo pildyti gamintojai. Tik tos paprikos, kurios sėkmingai perėjo visus proceso patikrinimus, gali būti parduodamos užtikrinant jų kilmę, kurią patvirtina numeruota SKVN „Pimiento del piquillo de Lodosa“ kontretiketė. Kontretiketes veiklos vykdytojams, kurių gamybą reguliavimo tarnyba išduodama sertifikatą patvirtina kaip tinkamą, pateikus prašymą be jokios diskriminacijos išduoda reguliavimo tarnyba (SKVN valdymo institucija).